Libertarismin matkasaarnaajasta tuli näkyvä oppositiohahmo: Mihail Svetov kutsuu puheitaan luennoiksi, ja tyyli uppoaa Venäjän kriittisiin nuoriin

”Poliittisen muutoksen puolesta taisteleminen ja huomion saaminen vaikeutuvat selvästi”, Svetov arvioi uutta lakia niin sanotusta suvereenista internetistä.

Mihail Svetovin mukaan viranomaiset voivat jatkossa estää minkä tahansa tiedon levittämisen. ”Silloin on liian myöhäistä protestoida, kun järjestelmä on jo olemassa”, hän sanoo.­

Moskova

Mielenosoitus oli Moskovan nykymittapuulla suuri.

Keskustaan kokoontui yli 15 000 ihmistä vastustamaan vallanpitäjien pyrkimystä sensuroida internetiä, käytännössä lakia niin sanotusta suvereenista internetistä.

Maaliskuisen – viranomaisten salliman – mielenosoituksen koko yllätti monet, mutta juuri kukaan ei odottanut sillä olevan vaikutusta. Eikä sillä ollutkaan. Lakihanke purjehti parlamentin läpi, ja vappuna Venäjän presidentti Vladimir Putin vahvisti lain.